b'\n_START_ARTICLE_\nKarl Patterson Schmidt\n_START_SECTION_\n\xc5\xbdivljenjepis\n_START_PARAGRAPH_\nLeta 1913 je Schmidt za\xc4\x8del \xc5\xa1tudirati biologijo in geologijo na Univerzi Cornell. Leta 1915 se je odlo\xc4\x8dil za \xc5\xa1tudij herpetologije. Naslednje leto je diplomiral in od\xc5\xa1el na prvo geolo\xc5\xa1ko ekspedicijo na Santo Domingo. Leta 1952 je postal \xc4\x8dastni doktor Earlham Collegea._NEWLINE_Med letoma 1916 in 1922 je bil asistent na oddelku za herpetologijo Ameri\xc5\xa1kega prirodoslovnega muzeja v New Yorku, ki sta ga takrat vodila Mary Cynthia Dickerson in Gladwyn K. Noble. Leta 1919 je od\xc5\xa1el na prvo odpravo v Portoriko, leta 1922 pa je postal pomo\xc4\x8dnik kustosa na oddelku za plazilce in dvo\xc5\xbeivke v Field Museum of Natural History v Chicagu. Med letoma 1923 in 1934 je sodeloval \xc5\xa1e na ve\xc4\x8d odpravah v Centralno in Ju\xc5\xbeno Ameriko. Leta 1923 je od\xc5\xa1el v Honduras, leta 1926 v Brazilijo, nato pa \xc5\xa1e v Gvatemalo (1933\xe2\x80\x931934). Leta 1937 je postal urednik herpetolo\xc5\xa1ko-ihtiolo\xc5\xa1ke revije Copeia, kjer je ostal do leta 1949. Leta 1941 je postal kustos zoolo\xc5\xa1kega oddelka v Field Museumu. To delo je opravljal do upokojitve v letu 1955. Med letoma 1942 in 1946 je bil predsednik Ameri\xc5\xa1kega zdru\xc5\xbeenja ihtiologov in herpetologov (ASIH). Leta 1953 je od\xc5\xa1el na zadnjo odravo v Izrael._NEWLINE_Schmidt je umrl leta 1957, po tem, ko ga je ugriznil mladi\xc4\x8d strupenja\xc4\x8de vrste Dispholidus typus, ki ga je v Field Museum v Chicago v identifikacijo poslal znanstvenik Marlin Perkins, takratni ravnatelj \xc5\xbeivalskega vrta Lincoln Park. Schmidt je podcenil resnost ugriza in ni takoj poiskal medicinske pomo\xc4\x8di. Umrl je 28 ur po ugrizu, saj mu zdravniki kasneje niso mogli ve\xc4\x8d pomagati._NEWLINE_Schmidt velja za enega najpomembnej\xc5\xa1ih herpetologov 20. stoletja. Sam je sicer odkril le nekaj novih vrst, poimenoval pa jih je ve\xc4\x8d kot 200. V svoji karieri je zbral ve\xc4\x8d kot 15.000 herpetolo\xc5\xa1kih del in s tem v muzeju, kjer je delal, osnoval knji\xc5\xbenico, ki se danes imenuje po njem.\n_START_SECTION_\nPublikacije\n_START_PARAGRAPH_\nSchmidt je napisal ve\xc4\x8d kot 200 strokovnih \xc4\x8dlankov in knjig, med katerimi je najbolj znana knjiga Living Reptiles of the World.'